Sonja Mikkelsen (S), 2000-05-12:
Jeg vil gerne takke for den meget brede opbakning til det her lovforslag.
Til det vil jeg sige, at der ikke er nogen tvivl om - som der også er peget på af flere af ordførerne - at det er et spørgsmål, vi får lejlighed til at drøfte med hinanden, når det beslutningsgrundlag, som jeg skal lægge frem inden den 1. juli omkring en eventuel liberalisering af apotekervæsenet, bliver lagt frem.
Jeg kan i hvert fald høre, at det spørgsmål kommer vi til at diskutere med hinanden til den tid.
Jeg vil også gerne kvittere for, at Venstre trods alt her fra talerstolen i dag indrømmer, at det faktisk er muligt at give adgang til, at den offentlige institution, den offentlige virksomhed, kan bidrage til det, man kan kalde traditionel privat virksomhed på en fair måde, ved at man faktisk skal gå ind og give nogle mere specifikke betingelser for, under hvilke forudsætninger det kan ske.
Og der kan jeg også svare fru Yvonne Herløv Andersen, at den rådgivning, der ligger fra Konkurrencestyrelsen på det område, faktisk er imødekommet i det lovforslag, der er lagt frem.
I den tekst har vi indrettet os efter den anbefaling, der ligger fra Konkurrencestyrelsen, så jeg fornemmer faktisk, at Konkurrencestyrelsen er imødekommet i det lovforslag, sådan som det har fået sin endelige udformning.
Fru Birthe Skaarup, som stillede en række spørgsmål,
kan jeg i hvert give nogle af svarene, tror jeg, på spørgsmålene i dag. Altså for det første det dér med, at alle udgifterne skal indregnes: Det er det, der er præciseret også på baggrund af Konkurrencestyrelsens rådgivning. Så var der et spørgsmål om, hvorvidt vi har en oversigt over, hvad de producerer.
Nej, det har vi altså ikke, men der ligger jo i loven omkring apotekervirksomhed i det særlige kapitel omkring sygehusapotekerne jo en ramme for, hvad det er, sygehusapotekerne skal beskæftige sig med, og det retter sig imod at levere lægemidler til det pågældende sygehus, eller det sygehusvæsen, som de er en del af.
Så vi kan vel ikke ligefrem prale af, at vi har en decideret oversigt over det, men det fornemmer jeg i virkeligheden heller ikke er nødvendigt, for begrænsningen ligger jo netop i det, der er formålet med sygehusapoteket, og med den formulering, vi har lavet omkring det, der naturligt hører til det formål, som sygehusapotekerne har.
Omkring spørgsmålet om et eventuelt licitationskrav: Der tror jeg, man skal være opmærksom på, at det, vi her giver adgang til, er, at private virksomheder, og også andre offentlige institutioner, men især er det her jo rettet imod private virksomheder, kan gå ind og vælge at købe en særlig serviceydelse eller et særligt produkt hos et sygehusapotek. Så en licitationsmodel er lidt vanskelig at bringe ind på banen her, for det ville være det samme som at sige, at vi skulle rette et licitationskrav til en privat virksomhed, og det gør vi normalt ikke, det ville være helt usædvanligt, hvis vi begynder at lovgive om, at private virksomheder skal bringe deres indkøb i licitation. Så det tror jeg ikke kan komme på tale i det her tilfælde.
Så er der et par bemærkninger til hr. Frank Aaen.
Jeg er selvfølgelig ikke overrasket over de betragtninger, som hr. Frank Aaen kommer med på det her område.
Man kan jo altid diskutere, hvor grænsen for, hvilke aktiviteter der skal holdes inden for en given virksomhed, går.
Og her skal man jo være opmærksom på, at det, vi taler om, er sygehusapoteker. Jeg tror, det er ret vigtigt, at vi fastholder fokus på sygehusapotekets primære formål, nemlig at betjene sygehusvæsenet med de lægemidler, de har brug for. Og så er der jo også en anden side af det, og det er, at det vel også er fair nok, at vi begrænser risikomomentet i forhold til den aktivitet, der ikke er det direkte formål, som sygehusapoteket har, og det ligger da selvfølgelig også i den begrænsning af mulighederne, som lovforslaget her indebærer. Jeg håber her afslutningsvis, at det selvfølgelig er muligt for Sundhedsudvalget at gøre lovforslaget færdigt under udvalgsarbejdet, og jeg bidrager gerne til en hurtig udvalgsbehandling inden sommerferien.
Men regeringen har også forståelse for, hvis Folketinget synes, det skal have mere tid, og regeringen er derfor selvfølgelig indstillet på at genfremsætte forslaget næste efterår, såfremt det ikke kan gøres færdigt inden sommerferien.